રબ્બરના એક કારખાનામાં કામ કરતાં માજી જે કંઈ આવક થાય છે તે કૂતરાઓ પાછળ જ ખર્ચી નાખે છે, એટલું જ નહિ, કૂતરાઓ માટે તેઓ દેશી ચૂલામાં જાતે જ રોટલા બનાવે છે. તેમની પડોશમાં રહેતી એક મહિલાએ ફૂલીબહેન અંગે કહ્યું કે તાજેતરમાં જ માજીની બંને આંખોમાં મોતિયો ઉતરાવાયો હતો. ડોક્ટરોએ કાળાં ચશ્માં પહેરવાનું અને ઘૂમાડાથી દૂર રહેવાનું કહ્યું હતું. આમ છતાં આ વૃદ્ધા ચૂલો સળગાવે છે અને કૂતરાંઓ માટે રોટલા રાંધે છે. માજી આટલાં પુણ્યશાળી હોવાથી કુદરત તેમની મદદ કરે છે. માજીની આટલી લાગણી સમજી કૂતરાંઓ પણ તેમને છોડતાં નથી અને આખો દિવસ તેમના ઘરે જ પડ્યાંપાથર્યા રહે છે એટલું જ નહીં, રાત્રિના સમયે 15થી 20 કૂતરાં માજીની સાથે એક ખાટલામાં સૂઈ જાય છે. અને આ વૃદ્ધા પણ કૂતરાંઓને ખાટલામાંથી બહાર કાઢી મૂકતાં નથી. જીવનના અંતિમ ચરણમાં આ વૃદ્ધાની આવી માયા જોઈને હવે તો આડોશપડોશના લોકો પણ પીગળ્યા છે. તેઓ પણ કૂતરાંઓ માટે રોટલા-રોટલી આપી રહ્યાં છે.